江城憶遊廬山逢隠者
作者：董嗣杲
朝代：宋

paragraphs: 飯餘睡相魔，啜茶即退舍。
支藜强窺園，試此雙不借。
逐勝思秋初，曾命廬山駕。
飛瀑醒心眼，流派從空下。
狂欲誅茅依，可使不知夏。
披襟納西風，溪風蕩虚榭。
憑闌眺夐絕，極望大田稼。
韜光有畸士，相逢頓生訝。
遺蹤扣地主，頗覺倦邀迓。
失言徒自咎，其實非予詐。
山居俗事簡，難律世情嚇。
歸棲公宇浄，顔髪苦衰謝。
家遥二千里，托興相慰藉。
因晤隠者訥，天性兩難亞。
初非釣虚名，又非求善價。
束縳全孤貞，老欲就閒暇。
約畧斯人心，執一不易化。
眺此五峯雲，矍然發悲咤。
企脚北窗坐，月漏松葉架。
無眠親短檠，懐孤嫉遥夜。